《重修北楼十一月望日与郡僚同登因书十二韵》
宋代·王十朋

我昔未作南诸侯，雄文尝阅龙虎欧。泉山风物得大略，梦寐先已登兹楼。

到官正要访遗迹，忽见破屋城墙陬。欲修不敢遽土木，经岁此志方能酬。

贡闱之馀材可办，农事之隙工乃鸠。月逢建子飞破镜，酒呼从事来青州。

匆匆未暇众宾集，草草且与同僚游。山川城郭壮哉郡，清源紫帽明双眸。

却惊云榭在地底，坐见日毂经檐头。西山端可拄颊视，南海未用乘桴浮。

东瞻归路兴元亮，北望魏阙心子牟。挥毫欲续仲宣赋，假日聊以销吾忧。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。